Pa, ma en dogter kry lewenslank vir moord | Netwerk24
Deur Anena Burger 07 Julie 2020 16:33
’n Pa, ma en dogter is Dinsdag lewenslange tronkstraf opgelê nadat hulle aan moord en poging tot moord op drie vermeende diewe skuldig bevind is.
Brig. Mohale Ramatseba, polisiewoordvoerder, sê drie mans het in April 2017 by Lesedi Motshwarakgole (46) se taverne in Dithakong buite Kuruman ingebreek en drank gesteel.
Motshwarakgole, haar man, Simon Mabogole (57) en hul dogter, Boitshepo Motshwarakgole (28), het die mans ná die inbraak opgespoor. Die gesteelde drank was glo in hul besit.
Hulle het die mans na hul taverne geneem waar hulle die mans gedwing het om drank te drink wat gif bevat.
Een van die mans, Charles Bonongo (29), se lyk is buite die taverne gevind en Gift Thonkonyane (30) en Olebogeng Motswagole (19) is na die Kuruman-hospitaal geneem waar hulle behandel en later ontslaan is.
Die gesin se tuinwerker, Dihelangkgotlha Hume (38), wat deur die gesin opdrag gegee is om hulle te help, is tot vyf jaar tronkstraf gevonnis.
Ramatseba sê Mabogole is ongeskik verklaar om ’n vuurwapen te besit en sy vuurwapenlisensie is gekanselleer.
Meer oor: Moord | Kuruman